จะต่ำกว่า 1,500 จุดอีก
ผมคิดว่าตลาดน่าจะมีการปรับตัวลงอีกรอบหนึ่ง ซึ่งน่าจะลงไปต่ำกว่า 1,500 จุดอีกรอบ โดยตลาดจะทำจุดต่ำสุดที่ต่ำกว่า 1,465.38 หรือไม่ ขึ้นอยู่กับปัจจัยหลายๆ ประการ ดังต่อไปนี้ครับ
3 เม.ย. 2556

ผมคิดว่าตลาดน่าจะมีการปรับตัวลงอีกรอบหนึ่ง ซึ่งน่าจะลงไปต่ำกว่า 1,500 จุดอีกรอบ โดยตลาดจะทำจุดต่ำสุดที่ต่ำกว่า 1,465.38 หรือไม่ ขึ้นอยู่กับปัจจัยหลายๆ ประการ ดังต่อไปนี้ครับ
ปัจจัยแรก การตัดสินความผิดของท่านนายกฯ ยิ่งลักษณ์ โดยคณะกรรมการป้องกันและปราบปรามการทุจริตแห่งชาติ (ป.ป.ช.) เรื่องการแจงบัญชีทรัพย์สินอันเป็นเท็จ กรณีการปล่อยเงินกู้ 30 ล้านบาท ให้บริษัท แอ็ด อินเด็กซ์ โดยทางกลุ่มแนวร่วมประชาธิปไตยต่อต้านเผด็จการแห่งชาติ (นปช.) จะออกมาเคลื่อนไหวประท้วงครั้งใหญ่ ถ้า ป.ป.ช.ตัดสินว่าท่านนายกฯ ผิด นอกจากการเคลื่อนไหวของ นปช.แล้ว ทางพรรคเพื่อไทยก็ได้เตรียมการแล้ว โดยให้คุณเยาวภา วงศ์สวัสดิ์ น้องสาว พ.ต.ท.ทักษิณ ชินวัตร ลงเลือกตั้งซ่อมที่เชียงใหม่เดือน เม.ย.นี้ เผื่อกรณีท่านนายกฯ ปูหลุดจากตำแหน่ง คุณเยาวภาคงจะเสียบแทน
ปัจจัยที่สอง การแก้ไขรัฐธรรมนูญจะถกกันในสภาต้น เม.ย.นี้ ถึงแม้ฝ่ายรัฐบาลจะไม่รับเป็นเจ้าภาพ แต่อย่าลืมนะครับ ฝ่ายรัฐบาลมีเสียงมากกว่าฝ่ายค้านอยู่มากนะครับ ถ้ามีการแก้ไขออกมาแล้วไม่ถูกใจประชาชนส่วนใหญ่ อาจจะมีการประท้วงวุ่นวายขึ้นได้ 
ปัจจัยที่สาม กรณีเขาพระวิหาร ซึ่งเป็นความขัดแย้งระหว่างไทยกับกัมพูชาจนเกิดการปะทะกันเมื่อปี 2552-2553 ในสมัยรัฐบาลของอดีตนายกฯ อภิสิทธิ์ จนกัมพูชาได้นำความขัดแย้งนี้เข้าสู่สหประชาชาติ (ยูเอ็น) เพื่อตัดสิน ซึ่งคาดว่าจะทราบผลในเดือน ก.ย.ปีนี้ ถ้าตัดสินให้เป็นของกัมพูชา สถานการณ์ในประเทศคงจะมีการประท้วงวุ่นวายเกิดขึ้นเป็นแน่
ปัจจัยที่สี่ พ.ร.บ. 2.2 ล้านล้านบาท ซึ่งคาดว่าจะผ่านรัฐสภาในเดือน ก.ย.ปีนี้ยังเป็นที่ถกเถียงกันถึงความเหมาะสมของ พ.ร.บ.ฉบับนี้ ซึ่งเป็นจำนวนเงินที่มากมายมหาศาลจริงๆ คาดว่าทางพรรคประชาธิปัตย์กับกลุ่ม 40 สมาชิกวุฒิสภา (สว.) แต่งตั้ง คงจะส่งเรื่องให้ศาลรัฐธรรมนูญตีความด้วย
ปัจจัยที่ห้า กฎหมายนิรโทษกรรม ซึ่งหลายฝ่ายไม่เห็นด้วย และมีการยื่นให้ศาลรัฐธรรมนูญวินิจฉัยว่าขัดรัฐธรรมนูญหรือไม่
ปัจจัยที่หก เทศกาล XD ในช่วงเดือน เม.ย.-พ.ค. ซึ่งจะมีหุ้นขึ้นเครื่องหมาย XD 170 บริษัท ซึ่งหลัง XD จะส่งผลให้ตลาดตกลงประมาณ 14 จุด
ปัจจัยที่เจ็ด ตลาดช่วงก่อนหน้านี้มีการเก็งกำไรสูงมาก จะเห็นหุ้นที่ติด Turn Over List ทุกสัปดาห์ สัปดาห์ละหลายตัว บางสัปดาห์ร่วม 10 ตัว ส่วนหนึ่งน่าจะมาจากภาวะตลาดที่ดีเอื้ออำนวยให้มีการเก็งกำไร สร้างราคา ประกอบกับ 2 เดือนแรกของปีนี้ เรามีนักลงทุนหน้าใหม่ที่มาเปิดบัญชีซื้อขายหุ้นเพิ่มขึ้นถึง 4 หมื่นบัญชี และเม็ดเงินได้ไหลเข้าไปลงทุนในหุ้นตัวเล็กนอกกลุ่ม SET100 จากค่าเฉลี่ยของมูลค่าซื้อขายของหุ้นนอกกลุ่ม SET100 ปีที่แล้วมีเพียง 18% แต่เดือน ม.ค. ก.พ. และ มี.ค. ปีนี้อยู่ที่ 24%, 28% และ 36% ตามลำดับ หุ้นสัดส่วนราคาต่อกำไร (พี/อี) เกิน 100 เท่า มีถึง 22 ตัว ผมจึงไม่แปลกใจทำไมหุ้นหลายๆ ตัวลงไปแตะจุดต่ำสุดหรือเกือบถึงจุดต่ำสุดในวันศุกร์ที่ 22 มี.ค.ที่ผ่านมา อยากให้นักลงทุนจำไว้เป็นบทเรียนสอนใจในการลงทุนครั้งต่อไป
ปัจจัยที่แปด ตลาดหุ้นไทยปัจจุบันซื้อขายที่พี/อีล่วงหน้า และราคาต่อมูลค่าทางบัญชี (พี/บี) ปี 2556 ที่ 14.4 และ 2.4 เท่า ซึ่งถือว่าอยู่ในเกณฑ์สูง เมื่อเทียบกับค่าเฉลี่ยในอดีต และเมื่อเทียบกับภูมิภาคที่ 11.5 และ 1.40 เท่าตามลำดับ แต่ถ้าเทียบกับกลุ่ม TIP (ไทย อินโดนีเซีย และฟิลิปปินส์) ตลาดหุ้นไทยยังมากกว่า
ปัจจัยที่เก้า ตลาดหุ้นไทยปรับตัวขึ้นต่อเนื่องกันมา 10 เดือนแล้ว ตั้งแต่ มิ.ย. 2555 จนถึง มี.ค. 2556 เมื่อดูตามสถิติ โอกาสที่ตลาดจะปรับขึ้นเป็นเดือนที่ 11 มีน้อยมาก จากข้อมูลการซื้อขายหุ้นในตลาดหลักทรัพย์แห่งประเทศไทย ตั้งแต่ก่อตั้งเมื่อปี 2518 มีเพียง 2 ครั้งเท่านั้นที่ตลาดปรับตัวขึ้นมากกว่า 10 เดือนติดต่อกัน คือ เดือน ส.ค. 2520 โดยขึ้น 11 เดือนติดต่อกัน และ ธ.ค. 2532 โดยขึ้น 12 เดือนติดต่อกัน
ปัจจัยที่สิบ ภาวะการแข็งค่าของเงินบาท จะทำให้ตลาดกังวลมากขึ้นกับเป้าการส่งออกของไทย โดยเฉพาะอย่างยิ่งหลังจากการประกาศยอดเติบโตของการส่งออกที่สูงสุด 5.83% ถึงแม้ว่าเดือน ม.ค. 2556 จะถึง 16.09 ซึ่งมาจากฐานการส่งออกที่ต่ำในเดือน ม.ค. 2555 ที่เราเพิ่งฟื้นไข้จากน้ำท่วม คงต้องติดตามดูว่าทางรัฐบาลโดย รมว.คลัง และผู้ว่าการธนาคารแห่งประเทศไทย (ธปท.) จะมีนโยบายและมาตรการอะไรออกมา และวันที่ 3 เม.ย.นี้ ก็จะมีการประชุมคณะกรรมการนโยบายการเงิน (กนง.) ผลการประชุมจะมีการเปลี่ยนแปลงอัตราดอกเบี้ยหรือไม่
ปัจจัยที่สิบเอ็ด ความไม่แน่นอนของสถานการณ์ในยุโรป เริ่มจากไซปรัสเมื่อเร็วๆ นี้ และการเมืองอิตาลีที่ยังยืดเยื้อ ยังไม่สามารถจัดตั้งรัฐบาลได้ โดยอิตาลีกำลังจะมีพันธบัตรที่จะครบกำหนดไถ่ถอน 4.75 หมื่นล้านยูโร ถ้าอัตราผลตอบแทนพันธบัตร 10 ปีของอิตาลี ปรับตัวขึ้นถึง 5% อาจจะกระตุ้นให้เกิดแรงขายสินทรัพย์เสี่ยงได้
ปัจจัยที่สิบสอง เกาหลีเหนือประกาศสงครามกับเกาหลีใต้ ถึงแม้ว่าเราจะชินชากับสองประเทศนี้แล้ว แต่ประธานาธิบดีเกาหลีเหนือคนปัจจุบันอายุอานามยังไม่มากถ้าเกิดตัดสินใจบ้าบิ่นขึ้นมาตลาดหุ้นเอเชียคงได้ตกระนาวเลยทีเดียว 10 ปัจจัยแรก เป็นปัจจัยในประเทศ ส่วน 2 ปัจจัยหลังเป็นปัจจัยต่างประเทศครับ เก็บเงินไว้ในกระเป๋าก่อน รอตลาดหุ้นลงมาต่ำกว่า 1,500 จุด ค่อยมาดูกันอีกทีนะครับว่าจะซื้อหรือไม่ และถ้าจะซื้อจะเลือกซื้ออะไรดี